Výskumný ústav detskej psychológie a patopsychológie

**Edukácia intelektovo nadaných detí**

**v základnej škole**

**Projekt programu špecializačného vzdelávania**

Číslo rozhodnutia o akreditácii: 1724/2016-KV

Odtlačok pečiatky

a podpis štatutárneho zástupcu: MUDr. Peter Lukáč, MPH

Názov žiadateľa: Výskumný ústav detskej psychológie a patopsychológie

**Názov vzdelávacieho programu:**

**Edukácia intelektovo nadaných detí v základnej škole**

**Zdôvodnenie vzdelávacieho programu:**

Problematika rozvoja talentov je vysoko spoločensky aktuálna; Slovensko jej bude venovať pozornosť aj v rámci svojho predsedníctva EÚ. Legislatívny rámec pre rozvoj nadaných detí v rámci výchovno-vzdelávacieho systému SR vytvoril zákon č. 245/2008 Z.z. (školský zákon) a naň nadväzujúce rezortné predpisy. Pedagógovia v praxi však dodnes nie sú na prácu s intelektovo nadanými žiakmi dostatočne pripravení. Pregraduálne vzdelávanie im z tejto oblasti poskytuje iba minimum informácií. Preto je nevyhnutné zaradiť problematiku edukácie nadaných do celoživotného vzdelávania, konkrétne do kontinuálneho vzdelávania pedagogických a odborných zamestnancov školského rezortu. Výskumný ústav detskej psychológie a patopsychológie sa problematike venuje výskumne vyše tridsaťpäť rokov, aplikačne od roku 1993. Ústav gestoroval pokusné overovanie vzdelávania intelektovo nadaných žiakov v oddelených triedach (škole) i formou integrácie v bežných triedach ZŠ, podieľal sa na príprave Koncepcie rozvoja nadaných detí a mládeže v SR, ktorú prijalo MŠ SR v roku 2007, a v r. 2009 koordinoval prípravu štátneho vzdelávacieho programu pre školy pre žiakov so všeobecným intelektovým nadaním (ISCED 1, 2, 3a). Získané skúsenosti odovzdával a odovzdáva učiteľom v rámci rôznych foriem vzdelávania, naposledy v rámci programu kontinuálneho vzdelávania č. 353/2011-KV vypracovaného podľa zákona č. 317/2009 Z.z. o pedagogických zamestnancoch a odborných zamestnancoch a vyhlášky MŠ SR č. 445/2009 Z.z. o kontinuálnom vzdelávaní, kreditoch a atestáciách pedagogických zamestnancov a odborných zamestnancov. Platnosť akreditácie vyprší 31.12.2016, preto bolo treba vypracovať nový, aj keď obsahovo totožný projekt. Zákon hovorí v súvislosti so školou o „žiakoch s nadaním“, v názve vzdelávania však ponechávame širší pojem „nadané deti“, nakoľko obsah kurzu zahŕňa aj mimoškolské súvislosti nadania, ktoré musí učiteľ poznať a akceptovať.

**Druh kontinuálneho vzdelávania:**

špecializačné (§ 35 ods. 4 pís. d) a § 37 zákona č. 317/2009 Z. z.)

**Forma kontinuálneho vzdelávania:**

kombinovaná (85 hod. prezenčne, 40 hod. distančne)

**Hlavný cieľ:**

Pripraviť učiteľov základných škôl na výchovno-vzdelávaciu prácu s nadanými deťmi.

**Špecifické ciele:**

Absolventi majú:

* pochopiť potrebu osobitnej podpory nadaných detí v pedagogickom procese;
* získať záujem o nové formy práce s talentami;
* osvojiť si poznatky o podstate nadania, jeho štruktúre, determinantoch vývinu a pozitívnych i negatívnych prejavoch v detskom veku;
* získať informácie o možnostiach identifikácie intelektových talentov;
* nadobudnúť poznatky o organizačných formách uplatňovaných v edukácii nadaných detí;
* oboznámiť sa s niektorými alternatívnymi pedagogickými prístupmi využívanými v edukácii intelektovo nadaných detí;
* získať informácie o legislatívnom zabezpečení výchovy a vzdelávania intelektovo nadaných detí v SR;
* získať citlivosť pre posudzovanie talentov žiakov nielen podľa ich školských výkonov;
* získať motiváciu pre spoluprácu so školským/poradenským psychológom;
* naučiť sa pripravovať školské vzdelávacie programy a individuálne výchovno-vzdelávacie programy pre žiakov s intelektovým nadaním;
* rozvinúť vlastný tvorivý potenciál a spôsobilosť využívať ho v práci s nadanými deťmi;
* naučiť sa vhodnými pedagogickými postupmi eliminovať prípadné problémy v psychickom vývine nadaných detí;
* rozvinúť spôsobilosť pripravovať pre nadaných žiakov alternatívne učebné materiály a získať informácie o možných zdrojoch využiteľných pri ich tvorbe;
* osvojiť si spôsobilosti pre netradičné vedenie vyučovacej hodiny (individuálny prístup, práca v skupinách, práca podporného pedagóga ap.)
* naučiť sa využívať prvky rôznych alternatívnych modelov vzdelávania nadaných žiakov pri podpore kognitívneho, kreatívneho a sociálneho rozvoja ich osobností;
* osvojiť si princípy citlivého pedagogického hodnotenia nadaných žiakov.

**Obsah vzdelávacieho programu:**

**Učebný plán:**

|  |  |  |
| --- | --- | --- |
| Predmet | prezenčne | dištančne |
| teória | prax |
| Psychológia nadania | 15 | 5 | – |
| Psychológia tvorivosti | 8 | 4 | 4 |
| Pedagogika intelektovo nadaných | 21 | 4 | 8 |
| Tvorba výchovno-vzdelávacích programov pre nadaných | 7 | 2 | 6 |
| Právne predpisy k edukácii intelektovo nadaných žiakov | 6 | – | – |
| Prípadové štúdie | – | 2 | 8 |
| Odborná stáž | – | 10 | – |
| Záverečná práca | 1 | – | 14 |
| S p o l u | 58 | 27 | 40 |

**Učebné osnovy:**

***Psychológia nadania:***

*Teória* – Problematika terminológie, história skúmania nadania, dedičnosť a prostredie, štruktúra nadania a jeho druhy, vývin nadania, prejavy nadaných detí, problémy nadaných detí, poradenstvo pre nadané deti, ich rodičov a učiteľov, identifikácia nadaných detí (15 hod. prezenčne)

*Praktické aktivity* - Nácvik práce s identifikačnými metodikami (5 hod. prezenčne)

***Psychológia tvorivosti:***

*Teória –* Vlastnosti tvorivej osobnosti, štruktúra tvorivosti, tvorivosť učiteľa a jeho žiakov, identifikácia tvorivosti, rozvíjanie tvorivosti (8 hod. prezenčne)

*Praktické aktivity* – Nácvik práce s identifikačnými metodikami, tréning tvorivých a sociálnych spôsobilostí (4 hod. prezenčne, 4 hod. dištančne)

***Pedagogika intelektovo nadaných:***

*Teória* – Špeciálne edukačné potreby nadaných detí, edukačné ciele v práci s nadanými deťmi, organizačné formy edukácie nadaných detí, modely vzdelávania nadaných žiakov a modifikácie edukačného procesu, alternatívne pedagogické prístupy využívané pri výchove a vzdelávaní nadaných detí, príprava alternatívnych učebných materiálov pre nadaných žiakov, spolupráca učiteľa s ďalšími odborníkmi, pedagogické hodnotenie nadaných detí (21 hod. prezenčne)

*Praktické aktivity* – poznávanie nadaných žiakov vo vlastnej triede/škole, príprava alternatívnych učebných materiálov, hodnotenie a sebahodnotenie žiakov (4 hod. prezenčne, 8 hod. dištančne)

***Tvorba výchovno-vzdelávacích programov:***

*Teória* – Zásady tvorby a obsah školského vzdelávacieho programu, princípy tvorby individuálneho výchovno-vzdelávacieho programu, špecifiká pri tvorbe skupinových programov, akcelerujúce a obohacujúce programy, uplatňovanie obohacujúcich programov v jednotlivých učebných predmetoch, vyučovanie cudzieho jazyka ako súčasť programu pre nadaných žiakov, programy zohľadňujúce viac druhov špeciálnych výchovno-vzdelávacích potrieb (7 hod. prezenčne)

*Praktické aktivity* – Oboznámenie sa s formulárom Individuálny výchovno-vzdelávací plán intelektovo nadaného žiaka a jeho vypĺňaním, vytvorenie individuálneho výchovno-vzdelávacieho plánu pre vlastného žiaka (2 hod. prezenčne, 6 hod. dištančne)

***Právne predpisy:***

*Teória* – Školský zákon a jeho novely, vyhláška o základnej škole, vyhláška o výchove a vzdelávaní žiakov s intelektovým nadaním, metodické materiály k práci s intelektovo nadanými žiakmi (6 hod. prezenčne)

***Prípadové štúdie:***

*Teória –* Obsah kazuistiky nadaného žiaka (1 hod. dištančne)

*Praktické aktivity –* Pozorovanie a zaznamenávanie osobitostí vývinu nadaného žiaka z vlastnej triedy/školy, zistenie údajov z jeho rodinnej, zdravotnej a osobnej anamnézy, navrhnutie a odskúšanie modifikovaných výchovno-vzdelávacích postupov, vyhodnotenie ich účinnosti, prezentácia štúdie (2 hod. prezenčne , 7 hod. dištančne)

***Odborná stáž:***

*Praktické aktivity* – Náčuvy na hodinách v triedach s nadanými deťmi a následný rozbor (10 hod. prezenčne)

***Vypracovanie záverečnej práce:***

*Teória* – Obsahová a formálna stránka záverečnej práce (1 hod. prezenčne)

*Praktické aktivity* – Práca s literatúrou, tvorba a aplikácia učebných materiálov, realizácia prieskumu, vyhodnotenie prieskumu , napísanie záverečnej práce (14 hod. dištančne)

**Profil absolventa:**

Absolvent špecializačného vzdelávania by mal vedieť spolupracovať so psychológom pri identifikácii nadaných žiakov, vypracovať školský vzdelávací program ako aj individuálny výchovno-vzdelávací program pre žiakov/žiaka s intelektovým nadaním, aplikovať v práci s nadanými deťmi alternatívne pedagogické postupy, pripravovať pre nadaných žiakov alternatívne učebné materiály, rozvíjať kognitívne, tvorivé i sociálne aspekty ich osobností, vhodnými výchovnými prístupmi eliminovať prípadné problémy v ich psychickom vývine. Uplatnenie nájde ako

a) učiteľ v triede alebo škole pre žiakov s intelektovým nadaním,

b) učiteľ v triede základnej školy, v ktorej sú začlenení intelektovo nadaní žiaci postupujúci podľa individuálnych výchovno-vzdelávacích programov,

c) špecializovaný (podporný) pedagóg integrovaných nadaných žiakov.

V prípadoch b) a c) môže zastávať kariérovú pozíciu pedagogického zamestnanca špecialistu podľa § 33 ods. 2 pís g. Zákona č. 317/2009 Z.z.

**Rozsah vzdelávacieho programu:**

125 hodín (85 prezenčne, 40 dištančne)

**Kategória a podkategória pedagogických zamestnancov:**

Učiteľ základnej školy (§ 13 pís. a), b), c) zákona č. 317/2009 Z. z.)

**Kariérový stupeň a kariérová pozícia:**

Ľubovoľné, prípadne špecialista na výchovu a vzdelávanie intelektovo nadaných žiakov (§ 33 ods. 2 pís. g) zákona č. 317/2009 Z.z.)

**Vyučovací predmet alebo vzdelávacia oblasť:**

ľubovoľný

**Podmienky pre zaradenie uchádzačov:**

Písomná prihláška potvrdená riaditeľom školy; prihlášku riaditeľa školy potvrdzuje zriaďovateľ (§ 2 ods. 1 – 2 vyhlášky MŠ SR č. 445/2009 Z. z.) Oprávnenosť na zaradenie uchádzača, ktorý nie je v pracovnom pomere, resp. jeho prihlášku riaditeľ školy (zriaďovateľ) nepotvrdil, posúdi poskytovateľ podľa § 2 ods. 3 vyhlášky.

Na kontinuálne vzdelávanie bude zaradený pedagogický zamestnanec v uvedenej kategórii a podkategórii, ktorý spĺňa kvalifikačný predpoklad vzdelania v súlade s vyhláškou MŠ SR č. 437/2009 Z. z. a absolvoval najmenej šesť mesiacov pedagogickej činnosti (§ 35 ods. 9 zákona č. 317/2009 Z. z.).

**Spôsob ukončovania a požiadavky na ukončovanie:**

V zmysle § 37 ods. 3 zákona č. 317/2009 Z. z. sa špecializačné vzdelávanie ukončuje *obhajobou písomnej záverečnej práce a a záverečnou skúškou pred trojčlennou skúšobnou komisiou*. Od frekventantov sa vyžaduje:

* účasť na minimálne 80 % z rozsahu prezenčnej časti vzdelávania (§ 4 ods. 5 vyhlášky MŠ SR č. 445/2009 Z.z.);
* vypracovanie a prezentovanie prípadovej štúdie nadaného žiaka;
* predloženie a obhájenie záverečnej práce v rozsahu 16-20 strán (§ 8 ods. 3 pís. b) vyhlášky MŠ SR č. 445/2009 Z.z.);
* úspešné zloženie záverečnej skúšky.

Témy určené na preskúšanie:

* vplyv dedičnosti a prostredia na vývin nadania,
* štruktúra nadania,
* prejavy nadaných detí,
* nadané dieťa v škole,
* nadané dieťa v rodine,
* rozvíjanie tvorivosti nadaných detí,
* rola pedagóga pri identifikácii nadaných detí,
* špeciáne výchovno-vzdelávacie potreba nadaných detí,
* spolupráca učiteľa s ďalšími odborníkmi pri práci s nadanými deťmi,
* spolupráca učiteľa s rodičmi nadaných detí,
* organizačné formy edukácie nadaných žiakov,
* alternatívne pedagogické prístupy ku vzdelávaniu nadaných detí,
* alternatívne učebné materiály pre nadaných žiakov,
* výchovno-vzdelávacie programy pre nadaných žiakov,
* situácia v starostlivosti o nadaných v konkrétnom regióne.

**Garant a personálne zabezpečenie:**

Garant:

*Doc. PhDr. Vladimír Dočkal, CSc.* – dlhoročný vedecký pracovník VÚDPaP-u, editor odborného časopisu a vysokoškolský učiteľ. V rokoch 2000-2005 zodpovedal za gesciu experimentálneho overovania edukácie nadaných detí v základnej škole a pripravil metodické materiály k identifikácii a integrovanému vzdelávaniu intelektovo nadaných detí, ktoré sa používajú dodnes. Vzdelávanie učiteľov zabezpečuje od r. 2002 – najprv ako cyklické vzdelávanie pre MPC v Banskej Bystrici, od r. 2006 už pod hlavičkou VÚDPaP-u ako špecializačné inovačné štúdium a od r. 2011 ako kontinuálne vzdelávanie. Garant spĺňa kvalifikačný predpoklad v zmysle § 43 ods. 5 zákona č. 317/2009 Z. z. v znení neskorších predpisov.

Ostatní lektori:

*PhDr. Jana Jurášková, PhD.* – riaditeľka súkromnej školy pre žiakov so všeobecným intelektovým nadaním, predtým dlhoročná učiteľka nadaných detí v experimentálnych triedach a tri roky pracovníčka ministerstva školstva, kde sa podieľala na príprave legislatívy pre nadaných. Pedagogiku intelektovo nadaných prednášala na PdF UK, od začiatku je lektorkou vzdelávacích akcií VÚDPaP-u.

*PhDr. Eva Farkašová, CSc.* – dlhoročná vedecká pracovníčka VÚDPaP-u, odborníčka na vyučovanie cudzích jazykov a prácu s deťmi z minoritných skupín. Zúčasňovala sa na experimentálnom overovaní integrovanej edukácie intelektovo nadaných detí v r. 2000-2005 i na doterajších vzdelávacích akciách VÚDPaP-u pre učiteľov nadaných detí.

*Mgr. Martin Kmeť* – skúsený odborný pracovník VÚDPaP-u, zaoberá sa problematikou integrovaného vzdelávania žiakov so špeciálnymi edukačnými potrebami a tvorbou individuálnych výchovno-vzdelávacích programov. Podieľal sa na experimentálnom overovaní integrovaného vzdelávania nadaných detí i na vzdelávaní ich učiteľov.

**Finančné a materiálne zabezpečenie:**

Vzdelávanie bude hradené z rozpočtu poskytovateľa s finančnou spoluúčasťou frekventantov (§ 57 ods. 1 pís. a) a e) zákona č. 317/2009 Z. z.). Spoluúčasť vo výške 50,- € uhradia frekventanti v dvoch splátkach – 30,- € na začiatku štúdia a 20,- € ako poplatok za vydanie osvedčenia o jeho ukončení. Vzdelávanie sa bude realizovať vo vlastných výučbových priestoroch VÚDPaP-u, v prípade vzdelávania mimo Bratislavy poskytnú priestory školy, pre ktoré sa budú účastníci pripravovať.

**Technické a informačné zabezpečenie:**

Didaktickú techniku (PC, dataprojektor ap.) poskytne VÚDPaP. Študijné materiály vypracované lektormi dostanú frekventanti v elektronickej podobe, takisto zoznam literatúry. Niektoré nástroje na pomoc pri identifikácii nadaných žiakov a príklady alternatívnych učebných materiálov dostanú v tlačenej verzii.

**Návrh počtu kreditov:**

**40** (25 za 125 hodín vzdelávania + 15 za ukončenie obhajobou a skúškou pred komisiou)